Σε έρευνες στο σπίτι του διευθυντή της ΑΕΠΙ (Ελληνική Εταιρεία Προστασίας της Πνευματικής Ιδιοκτησίας) προχώρησε η οικονομική εισαγγελία στο πλαίσιο των ερευνών για το γνωστό σκάνδαλο, το οποίο έχει «φωτίσει» η «Εφ.Συν.».

Σύμφωνα με πληροφορίες, η οικονομική αστυνομία έφτασε συνοδεία ανακριτή στο σπίτι του διευθυντή της εταιρείας και κατέσχεσε έγγραφα.

Θυμίζουμε ότι το τελευταίο διάστημα είναι ραγδαίες οι εξελίξεις στην υπόθεση της «τρύπας» των 50 εκατομμυρίων ευρώ στην ΑΕΠΙ, που εντοπίστηκε με βάση το πόρισμα της Ernst & Young και έχει περάσει στα χέρια της Δικαιοσύνης.

Ήδη έχουν δεσμευτεί όλοι οι τραπεζικοί λογαριασμοί και οι θυρίδες των μελών του Δ.Σ. της ΑΕΠΙ, μετά την έφοδο της οικονομικής αστυνομίας στο λογιστήριο της εταιρείας (όπου κατασχέθηκαν έγγραφα και σκληροί δίσκοι).